Diari Oficial de la Generalitat Valenciana


Sumari del DOGV 9515, del 19-01-2023 (2023/65)

RESOLUCIÓ de 28 de juliol de 2022, de la Direcció General de Tecnologies de la Informació i les Comunicacions, per la qual s'autoritza la transferència d'una llicència per a la prestació del servei de comunicació audiovisual de radiodifusió sonora en ones mètriques amb modulació de freqüència a la localitat de Sueca.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9515

Data del DOGV
:   19-01-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/65


Data del document
:   28-07-2022

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic
    * radiodifusió

RESOLUCIÓ de 28 de juliol de 2022, de la Direcció General de Tecnologies de la Informació i les Comunicacions, per la qual s'autoritza la transferència d'una llicència per a la prestació del servei de comunicació audiovisual de radiodifusió sonora en ones mètriques amb modulació de freqüència a la localitat de Sueca. [2023/65]  
Antecedents de fet  
Primer. Radio Ribera Baixa, SL, és titular d'una llicència de comunicació audiovisual en virtut de l'Acord del Consell, de 6 de juliol de 1992, de la Generalitat Valenciana, pel qual s'acorda la concessió definitiva per al funcionament d'una emissora de radiodifusió sonora en ones mètriques amb modulació de freqüència a la localitat de Sueca (València).  
  
Segon. En data 11 de novembre de 2021 (registre d'entrada de Presidència de la Generalitat Valenciana d'11.11.2021), es va rebre un escrit pel qual Radio Ribera Baixa, SL, i Distrito 15 Media, SL, sol·liciten la transmissió de la llicència per a l'explotació d'una emissora de radiodifusió sonora en ones mètriques amb modulació de freqüència a Sueca (València), freqüència 105,5 Mhz; Radio Ribera Baixa, SL, és la titular d'aquesta llicència.  
  
Tercer. En data 25 de juliol de 2022 té entrada en el Registre general de Presidència de la Generalitat Valenciana la Resolució de la Secretaria d'Estat de Telecomunicacions i Infraestructures Digitals de data 22 de juliol de 2022 per la qual s'atorga autorització prèvia per a la transferència de la concessió demanial DGV-9033599 de Radio Ribera Baixa, SL, a favor de Distrito 15 Media, SL.  
  
Quart. Consta en l'expedient:  
- Certificat expedit per l'òrgan administratiu sobre l'estructura accionarial i les participacions significatives de totes dues entitats participants en aquest negoci jurídic.  
- Informació del Registre Mercantil relativa als estatuts vigents de la persona jurídica.  
- Declaració responsable de l'adquirent en què manifesta que compleix tots els requisits i límits establits en els articles 25 i 26 de la Llei 7/2010, de 31 de març, general de la comunicació audiovisual; i no es troba incurs en cap de les prohibicions establides en article 37 de la llei esmentada.  
- Declaració responsable de l'adquirent en què manifesta que assumeix les condicions i compromisos associats al títol habilitant afectat, i que se subroga en les obligacions de l'anterior titular.  
- Declaració responsable relativa a no estar afectat per les prohibicions per a contractar, recollides en la normativa vigent de contractació pública.  
- Certificats acreditatius de trobar-se al corrent de les obligacions tributàries amb la Seguretat Social, l'Agència Tributària Estatal i la hisenda autonòmica valenciana.  
- Acreditació de l'ingrés corresponent a les taxes establides per a l'autorització d'arrendaments i altres negocis jurídics relacionats amb llicències de comunicació audiovisual.  
  
Fonaments de dret  
Primer. L'article 29 de la Llei 7/2010, de 31 de març, general de la comunicació audiovisual, estableix que la celebració de negocis jurídics l'objecte dels quals siga una llicència de comunicació audiovisual requerirà l'autorització prèvia de l'autoritat audiovisual competent. Aquesta autorització només podrà ser denegada quan el sol·licitant no acredite el compliment de totes les condicions legalment establides per a la seua obtenció o no se subrogue en les obligacions de l'anterior titular. A més, la transmissió requereix que hagen transcorregut almenys dos anys des de l'adjudicació inicial del títol habilitant així com el compliment de l'oferta per mitjà de la qual es va obtindre l'adjudicació.  
  
Segon. Els articles 25 i 26 de la Llei 7/2010, de 31 de març, general de la comunicació audiovisual estableixen els requisits i les limitacions per a ser titular d'una llicència de comunicació audiovisual. D'altra banda, l'article 37 de l'esmentada Llei 7/2010, de 31 de març, disposa les garanties per a l'existència de pluralisme en el mercat audiovisual televisiu.  
Tal com s'ha exposat en els antecedents de fet, consten en l'expedient les declaracions responsables pertinents i la resta de la documentació exigible.  
  
Tercer. L'article 23 del Decret 4/2017, de 20 de gener, del Consell, pel qual es regulen els serveis i el Registre de Prestadors de Comunicació Audiovisual de la Comunitat Valenciana, estableix el següent:  
  
«1. Les llicències regulades en aquest capítol podran ser objecte de negocis jurídics, que s'ajustaran al que preveu la Llei 7/2010, de 31 de març, i requeriran autorització de l'òrgan competent en matèria de comunicació audiovisual de la Generalitat.  
2. Aquesta autorització només podrà ser denegada quan la persona física o jurídica sol·licitant no acredite el compliment de totes les condicions legalment establides per a la seua obtenció o no se subrogue en les obligacions de l'anterior persona titular.  
3. La sol·licitud d'autorització es presentarà i serà tramitada en un termini màxim de 6 mesos, d'acord amb els requisits i el procediment establit en la normativa de desplegament d'aquest decret.  
4. En tot cas, haurà de quedar garantit el pluralisme i la lliure concurrència, a fi de previndre situacions de concentració de mitjans i abús de posició dominant, d'acord amb el que preveu la normativa vigent.»  
  
  
Quart. L'article 39.4 del Reial decret 123/2017, de 24 de febrer, pel qual s'aprova el Reglament sobre l'ús del domini públic radioelèctric, estableix el següent:  
«4. L'autorització dels negocis jurídics de transmissió o arrendament sobre llicències de comunicació audiovisual pels òrgans de l'Estat o de les comunitats autònomes, competents en material audiovisual, requerirà amb caràcter previ l'autorització per la Secretaria d'Estat per a la Societat de la Informació i l'Agenda Digital quant a la transmissió o cessió de la concessió de domini públic radioelèctric annex en el títol habilitant audiovisual, en els termes que preveu el títol VI d'aquest reglament.»  
Tal com s'ha exposat en l'antecedent de fet tercer, consta en l'expedient la resolució de la Secretaria d'Estat de Telecomunicacions i Infraestructures Digitals per la qual s'atorga autorització prèvia per a la transferència de la concessió demanial corresponent a Radio Ribera Baixa, SL, a favor de Distrito 15 Media, SL.  
  
Cinqué. La disposició transitòria primera de la Llei 10/2018, de 18 de maig, de la Generalitat, de creació del Consell de l'Audiovisual de la Comunitat Valenciana (CACV), disposa el següent:  
«Fins que no es pose en funcionament el Consell de l'Audiovisual de la Comunitat Valenciana, l'òrgan competent en matèria audiovisual de la Generalitat serà la Secretaria Autonòmica de Comunicació.»  
  
Aquesta referència a la Secretaria Autonòmica de Comunicació ha de ser actualitzada d'acord amb el que es disposa en el Decret 168/2020, de 30 d'octubre, del Consell, de modificació del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, que en el punt 8 del seu annex estableix que:  
«L'article 65 queda amb la següent redacció: Direcció General de Tecnologies de la Informació i les Comunicacions.  
La Direcció General de Tecnologies de la Informació i les Comunicacions exerceix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, respecte a l'Administració de la Generalitat i els seus organismes autònoms en matèria de ràdio i televisió de competència de la Comunitat Valenciana.»  
En desplegament d'aquesta norma, el Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic disposa en el seu article 15.8 que «la Direcció General de Tecnologies de la Informació i les Comunicacions exercirà les competències administratives que li corresponguen en relació amb el règim de radiodifusió i televisió, així com l'exercici de la potestat sancionadora en matèria de radiodifusió sonora i televisió en l'àmbit territorial de la Comunitat Valenciana.»  
  
Queda acreditat en l'expedient que l'entitat adquirent reuneix els requisits legals per a ser titular de la llicència, se subroga en les obligacions de l'actual titular, i han transcorregut més de dos anys des de l'adjudicació inicial del títol habilitant.  
D'acord amb tot el que s'ha exposat en els anteriors antecedents de fet i fonaments de dret, resolc:  
  
Primer  
Autoritzar la transmissió de la titularitat de la llicència per a la prestació del servei de comunicació audiovisual de radiodifusió sonora en ones mètriques amb modulació de freqüència, entre les mercantils Radio Ribera Baixa, SL, i Distrito 15 Media, SL.  
La transmissió autoritzada no implicarà una alteració de les condicions tècniques aprovades en el seu moment i suposa, per l'adquirent, l'acatament de la normativa aplicable, tant estatal com autonòmica.  
  
Segon  
L'entitat adquirent, Distrito 15 Media, SL, se subroga en totes les obligacions de l'entitat transmitent, Radio Ribera Baixa, SL. L'autorització està condicionada al compliment de l'oferta per mitjà de la qual es va obtindre l'adjudicació de la concessió, posteriorment transformada en llicència.  
  
Tercer  
El negoci jurídic, degudament formalitzat, haurà de notificar-se a aquesta Direcció General de Tecnologies de la Informació i les Comunicacions que, al seu torn, el notificarà a la Secretaria d'Estat de Telecomunicacions i Infraestructures Digitals.  
  
Contra la present resolució, que posa fi a la via administrativa, es podrà interposar potestativament un recurs de reposició davant la Direcció General de Tecnologies de la Informació i les Telecomunicacions, en el termini d'un mes comptat des de l'endemà de la notificació, de conformitat amb el que preveuen els articles 123 i 124 de la Llei 39/2015 d'1 d'octubre, del procediment administratiu comú de les administracions públiques, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació, de conformitat amb el que s'estableix en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que s'utilitze qualsevol altra via que es considere oportuna.  
  
València, 28 de juliol de 2022.- El director general de Tecnologies de la Informació i les Comunicacions: José Manuel García Duarte.